ธปท.ห่วงเจนวายเบี้ยวหนี้
ธปท.หวั่นเจนวายก่อปัญหาให้ระบบเศรษฐกิจ หลังยอดบัญชีผิดนัดชำระหนี้พุ่ง 1.5 ล้านบัญชี แถมความรู้การเงินต่ำกว่าค่าเฉลี่ยโลก
22 ก.พ. 2560

ธปท.หวั่นเจนวายก่อปัญหาให้ระบบเศรษฐกิจ หลังยอดบัญชีผิดนัดชำระหนี้พุ่ง 1.5 ล้านบัญชี แถมความรู้การเงินต่ำกว่าค่าเฉลี่ยโลก
น.ส.นวพร มหารักขกะ ผู้ช่วยผู้ว่าการ สายวางแผนและงบประมาณ ธนาคารแห่งประเทศไทย (ธปท.) เปิดเผยว่า ธปท.จะปรับปรุงรูปแบบหรือวิธีการที่จะส่งเสริมความรู้ทางการเงินให้เข้าถึงกลุ่มเจนวาย (อายุ 18-35 ปี) อย่างกว้างขวางมากขึ้น เพื่อให้บรรลุเป้าหมายสูงสุดที่ต้องการ คือ ให้จำนวนบัญชีสินเชื่อของเจนวายที่มีอัตราจำนวนบัญชีผิดนัดชำระหนี้ลดลงจาก 5.8% ให้เหลือต่ำกว่า 5% ภายใน 3 ปีนี้ หลังจากโครงการแรกที่ชวน เจนวายให้รู้จักใช้รู้จักเก็บหรือเปย์ไม่เจ็บเก็บไม่จน ที่เคยเปิดตัวไปเมื่อ 17 ม.ค.ไม่ได้รับความสนใจเท่าที่ควร
ทั้งนี้ จากการศึกษาข้อมูลของบริษัท ข้อมูลเครดิตแห่งชาติ (เอ็นซีบี) พบว่า จำนวนบัญชีลูกหนี้บัตรเครดิตและสินเชื่อส่วนบุคคลของเจนวายที่ผิดนัดชำระหนี้มากกว่า 30 วันขึ้นไป ในช่วงปี 2556-2558 มีอัตราการเติบโตเฉลี่ยประมาณ 5.8% ซึ่งในปี 2558 มีจำนวนบัญชีของเจนวายที่ผิดนัดชำระหนี้รวม 1.5 ล้านบัญชี
"เราจะหาช่องทางสร้างสิ่งแวดล้อมทางการเงิน สร้างวินัยในการรู้จักใช้จ่ายและเก็บออมให้เจนวายให้กว้างขึ้นผ่านพันธมิตร เพราะหากปล่อยให้เจนวายที่ส่วนใหญ่นิยมใช้จ่ายโดยไม่รู้จักเก็บเป็นเช่นนี้ต่อไปคงไม่ดีแน่ อย่างที่ท่านผู้ว่าการ ธปท.เคยระบุ คือ คนอายุต่ำกว่า 29 ปีลงมา 1 ใน 5 เป็นหนี้ที่ไม่ก่อให้เกิดรายได้ (เอ็นพีแอล) เหล่านี้ถือเป็นแนวโน้มที่ไม่ดีต่อระบบเศรษฐกิจโดยรวม เพราะมันไม่ได้สร้างปัญหาเฉพาะตัวบุคคล แต่อาจสร้างปัญหาต่อระบบเศรษฐกิจโดยรวมได้ รวมถึงมีผลต่อการขยายสินเชื่อเพื่อการบริโภคของสถาบันการเงินในระยะต่อไปด้วย โดยเฉพาะหนี้บัตรเครดิตและสินเชื่อส่วนบุคคล" น.ส.นวพร กล่าว
น.ส.นวพร กล่าวว่า ในระยะต่อไป ธปท.จะร่วมมือกับสมาคมธนาคารไทย สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ธนาคารเฉพาะกิจของรัฐ กองทุนการออมแห่งชาติ (กอช.) และองค์กรต่างๆ เพื่อสร้างการเข้าถึงด้านความรู้ทางการเงิน รวมไปถึงการลงทุนให้กลับเจนวายให้มากขึ้น ที่ผ่านมา ธปท.ได้ทดลองไปให้ความรู้กับเจนวายมากขึ้น โดยเฉพาะกลุ่มอายุ 18-25 ปี เช่น ไปปัจฉิมนิเทศนักศึกษาปี 4
ทั้งนี้ เพื่อเป็นส่วนหนึ่งที่จะยกระดับความรู้ ให้คะแนนสอบความรู้ด้านการเงินของเจนวายไทยอยู่ในระดับเดียวกับค่าเฉลี่ยเจนวายโลก ที่องค์การ เพื่อความร่วมมือทางเศรษฐกิจและการพัฒนา (โออีซีดี) วัดคะแนนเฉลี่ยอยู่ที่ 62% จากคะแนนสอบ 100% แต่เจนวายไทยอยู่ที่ 58% ดังนั้น ในอีก 3 ปีข้างหน้า ธปท.จึงตั้งเป้าจะยกระดับความรู้การเงินเจนวายไทยได้มีคะแนนวัดผลเท่ากับค่าเฉลี่ยโลก